Ինջի Աֆլաթուն

**Ինջի Աֆլաթուն** (, ), եգիպտացի նկարչուհի և կանանց շարժման ակտիվիստ։ «1940-ականների վերջին և 1950-ականների մարքսիստական-առաջադիմական-ազգայնական -ֆեմինիստական շարժման առաջատար ներկայացուցիչը», ինչպես նաև «եգիպտական ժամանակակից արվեստի առաջամարտիկը» և «եգիպտական ամենակարևոր նկարիչներից մեկը»:

## Կենսագրություն
Աֆլաթունը ծնվել է Կահիրեում 1924 թվականին ավանդական մուսուլմանական ընտանիքում, որը նա նկարագրել է որպես «կիսաֆեոդալական և բուրժուական»։ Նրա հայրը եղել է հողատեր և միջատաբան, իսկ մայրը սովորել էրՖրանսիայում նորաձևության դիզայնի ոլորտում և աշխատել Եգիպտոսի Կարմիր մահիկի ընկերության կանանց հանձնաժողովում։

Ինջին մարքսիզմի հետ ծանոթացել է Կահիրեի ֆրանսիական լիցեյում։ Նրա արվեստի ուսուցիչը՝ Քամել էլ-Թելմիսանին, նրան ծանոթացրել է եգիպտացի գյուղացիների կյանքին և պայքարին: Էլ-Թելմիսանին «Groupe d'Art et Liberdade» սյուրռեալիստական շարժման հիմնադիրներից էր, որն ազդել է Աֆլաթունի՝ որպես նկարչուհի զարգացման վրա։

1942 թվականին միացել է կոմունիստական երիտասարդական «Իսկրա» խմբին։ Կահիրեի Ֆուադ I համալսարանն ավարտելուց հետո 1945 թվականից, Լատիֆա ալ-Զայաթի հետ եղել է Համալսարանների և ինստիտուտների Երիտասարդ կանանց միության հիմնադիր անդամ (*Rabitat Fatayat in jami'a wa al ma'ahid*). Նույն թվականին ներկայացրել է կազմակերպությունը Փարիզում կայացած Կանանց միջազգային դեմոկրատական ֆեդերացիայի առաջին համաժողովում։

Աֆլաթունը 1948 թվականին գրել է «Ութսուն միլիոն կանայք մեզ հետ» ( *Thamanun milyun imraa ma'ana* ), իսկ 1949 թվականին «Մենք՝ Եգիպտոսի կանայք» ( *Nahnu al-nisa al-misriyyat* ) աշխատությունները։ Այս հանրաճանաչ քաղաքական գործերը կապել են դասակարգային, սեռային և իմպերիալիստական ճնշումը: 1949 թվականին հիմնել է Եգիպտոսի խաղաղության խորհրդի առաջին կոնգրեսը և 1950 թվականին միացել է Խաղաղության ընկերներ շարժմանը (*Harakat ansar al salam*)։

Ձերբակալվել և գաղտնի բանտարկվել է 1959 թվականին Նասերի կառավարության կողմից կոմունիստների դեմ բռնաճնշումների ժամանակ։ 1963 թվականին նրա ազատ արձակումից հետո Եգիպտոսի կոմունիստական կուսակցությունը լուծարվել է, և նկարչուհին սկսել է իր ժամանակի մեծ մասը նվիրել նկարչությանը: Ավելի ուշ հայտարարել է. «Նասերը, թեև ինձ բանտ նետեց, բայց նա  հայրենասեր մարդ է»։

## Նկարչություն
Դպրոցում Աֆլաթունը սիրել է նկարել, իսկ ծնողները խրախուսել են նրա տաղանդը։ Մասնավոր դաստիարակ Քամել էլ-Թելմիսանին նրան ծանոթացրել է սյուրռեալիստական և կուբիստական գեղագիտության հետ, որն ազդել է այդ ժամանակաշրջանի նրա նկարների վրա։ Դադարել է նկարել 1946-1948 թվականներին՝ հավատալով, որ այն, ինչ նկարել է, այլևս չի համապատասխանում իր զգացմունքներին։

Նրա հետաքրքրությունը վերականգնվել է Լուքսոր, Նուբիա և եգիպտական օազիսներ այցելելուց հետո: Այս ճամփորդությունների ընթացքում հնարավորություն է ունեցել «նկարել տղամարդկանց և կանանց աշխատանքի ժամանակ»: Մեկ տարի սովորել է եգիպտական ծագումով շվեյցարացի նկարչուհի Մարգո Վեյլոնի մոտ։ Այս ընթացքում առանձին ցուցահանդեսներ է ունեցել Կահիրեում և Ալեքսանդրիայում,  1952 թվականին Վենետիկի բիենալեում և 1956 թվականին Սան Պաուլոյի արվեստի բիենալեում (այդ ժամանակ ընկերացել է նաև մեքսիկացի որմնանկարիչ Դեյվիդ Ալֆարո Սիկեյրոսի հետ):

Ազատազրկման ընթացքում կարողացել է շարունակել նկարել։ Նրա վաղ շրջանի բանտային նկարները հիմնականում դիմանկարներ են, իսկ ավելի ուշ նկարները՝ բնանկարներ։ Ազատագրմանը հաջորդող տարիներին ցուցահանդեսներ է ունեցել 1967 թվականին Հռոմում և Փարիզում, 1970 թվականին՝ Դրեզդենում, Արևելյան Բեռլինում, Վարշավայում և Մոսկվայում, 1974 թվականին՝ Սոֆիայում, 1975 թվականին՝ Պրահայում, 1979 թվականին՝ Նյու Դելիում։ Նրա նկարները լցված են «հարուստ գույնի վառ վրձնահարվածներով», որոնք հիշեցնում են որոշ դիտորդների Վան Գոգին կամ Բոնարին: Նրա գործերի մի հավաքածուն ցուցադրվում է Կահիրեի Ամիր Թազա պալատում, իսկ մյուսը` Շարժայի Բարջել արվեստի հիմնադրամում:

## Ժառանգություն
2019 թվականի ապրիլի 16-ին Աֆլաթունի ծննդյան 95-ամյակը նշվել է Google Doodle- ով:

## Ծանոթագրություններ

## Արտաքին հղումներ
* Ինջի Աֆլաթունի աշխատանքը Հորդանանի Գեղարվեստի ազգային պատկերասրահում 

Կատեգորիա:20-րդ դարի նկարչուհիներ
Կատեգորիա:Եգիպտացի արվեստագետներ
Կատեգորիա:Եգիպտացի կին ակտիվիստներ
Կատեգորիա:Եգիպտացի ֆեմինիստներ
Կատեգորիա:Կանայք արվեստի բնագավառում
Կատեգորիա:Ֆեմինիզմ և արվեստ
Կատեգորիա:Ֆեմինիստ արվեստագետներ